Queens of Langkasuka

Queens of Langkasuka (, Puen yai jom salad, ) adalah sebuah filem sejarah Thai 2008 yang menggambarkan sejarah alam Melayu terutamanya mengenai kerajaan Langkasuka.  Filem ini berada di bawah arahan Nonzee Nimibutr, dan ia dikarang oleh Win Lyovarin, pemenang dua kali Anugerah Penulis S.E.A.

Plot 
Ratu Hijau (1584-1616)(Jarunee Suksawat) yang memerintah Pattani menghadapi ancaman pemberontak yang diketuai Putera Rawai, yang besekutu dengan kapten lanun, Ekadam (Gagak Hitam). Harapan Ratu Hijau adalah untuk mendapatkan meriam berkuasa daripada seorang pakar senjata daripada Belanda, Janis Bree (Andre Machielsen). Bagaimanapun, kapal Belanda yang membawa meriam tersebut meletup dan karam bersama muatannya ke dalam laut dalam serangan lanun Ekadam. Janis Bree terbunuh manakala muridnya yang berasal dari China, Lim Kium (Jakkrit Phanichphatikram) diselamatkan oleh orang laut.

Sementara itu, Pari (Ananda Everingham) adalah seorang anak yatim piatu yang dibesarkan di sebuah kampung nelayan (orang laut) yang sering diserang lanun Ekadam. Beliau yang dianugerahkan dengan ilmu mistik Du Lum, telah dibawa oleh bapa saudaranya Anjar untuk mendalami ilmu tersebut dengan Krabenkaow (Pari Putih), namun orang tua itu enggan mengajar Pari. Pari kemudiannya membesar dan belajar berkomunikasi dengan hidupan laut. Apabila dewasa, beliau menjadi seorang pahlawan menentang kekejaman Ekadam. 

Ekadam, yang juga seorang pengamal ilmu Du Lum berusaha menaikkan meriam Janis Bree yang tenggelam di dasar laut, namun gagal.

Ratu Hijau yang memerlukan meriam besarnya sendiri untuk mempertahankan Pattani memerintahkan pencarian pereka Lim Kium, yang hidup dengan orang laut. Baginda menghantar dua adiknya, Puteri Ungu (Anna Rees) dan Puteri Biru (Jackie Apithananon) bersama panglimanya yang setia, Tuan Jarang (Chupong Changprung)ke perkampungan nelayan untuk menjejaki Lim Kium.

Bagaimanapun, perkampungan nelayan tersebut telah diserang oleh lanun Ekadam dan kedua puteri tersebut diculik dan dilarikan ke tempat persembunyian Ekadam. Jarang yang terselamat berjaya menjejaki kedua puteri itu dan bertempur dengan lanun dan dibantu Pari. Jarang dan Puteri Biru berjaya melarikan diri manakala Puteri Ungu telah disangka terbunuh. 

Sebenarnya, Ungu telah diselamatkan Pari dan dibawa Pari ke pulau persembunyian Krabenkaow. Perasaan cinta telah berputik antara Pari dan Ungu di pulau itu. Namun, Ungu telah lebih awal dirancang perkahwinannya dengan Abdul Ghafur Muhiyuddin, Putera negeri Pahang, sekutu penting Pattani, manakala Pari masih lagi dibelenggu kematian isterinya  Bintang, di tangan orang-orang Ekadam. 

Di dalam sebuah gua di pulau itu, Pari bertemu dengan Krabendam (Pari Hitam), sisi jahat Krabenkaow. Pari kemudiannya berjaya meyakinkan Krabenkaow untuk mengajarnya ilmu Du Lum dan semakin memahami konflik antara sisi jahat dan sisi baik ilmu tersebut. 

Krabenkaow pada asalnya adalah seorang nujum istana Pattani. Bagaimanapun, sisi jahatnya Krabendam telah menguasai diri dan membuatkannya terjebak dalam hubungan haram dengan seorang dayang istana. Dayang istana itu kemudiannya melahirkan seorang anak yang diberi nama Rawai, yang kemudiannya menuntut takhta Pattani dari Ratu Hijau.

Anaknya, Putera Rawai kemudiannya mati dalam satu serangan tentera Pattani pimpinan Jarang. Ini menyebabkan sisi jahat kembali menguasai Krabenkaow yang kemudiannya menghidupkan kembali Rawai menggunakan ilmu hitamnya. Krabendam (Sisi jahat Krabenkaow) kemudiannya menyertai angkatan Putera Rawai dan Ekadam.

Krabendam akhirnya berjaya menaikkan meriam besar Janis Bree dari dasar laut menggunakan ilmu hitamnya.

Putera Rawai dan angkatan lanunnya yang lengkap bersenjatakan meriam, kemudiannya menyerang kerajaan Pattani.

Lakonan
 Jarunee Suksawat sebagai Ratu Hijau
 Jacqueline Apithananon sebagai Puteri Biru
 Anna Ris sebagai Puteri Ungu
 Chupong Changprung sebagai Tuan Jarang
 Ananda Everingham sebagai Pari
 Sorapong Chatree sebagai Krabenkaow/Krabendam
 Jesdaporn Pholdee sebagai Abdul Ghafur Muhiyuddin, Putera dari Pahang
 Winai Kraibutr sebagai Ekadam
 Jakkrit Phanichphatikram sebagai Lim Kium
 Andre Machielsen sebagai Janis Bree
 Preecha Katkham sebagai Anjar
 Kunanek Naiyanaprasert sebagai Pari (ketika kecil)
 Suwinit Panjamawat sebagai orang kanan Jarang
 Pichetchai Pholdee
 Manassanan Patcharasopachai
 Mesini Keawratri
 Ake Oree
 Thiti Micheli
 Attaporn Theemakorn
 Suppakorn Kitsuwan
 Arisa Sontirod
 Kamol Luangrojkul

Penerimaan 
Queens of Langkasuka yang memulakan penggambaran pada tahun 2005, asalnya diberi judul Queens of Pattani (Ratu-Ratu Patani), tetapi judulnya diubah untuk mengelakkan hubungan politik dengan gerakan pejuang pemisah Pattani, dan bagi mengaitkan kisahnya dengan legenda kerajaan Langkasuka. 

Tayangan perdana filem ini di Festival Filem Cannes 2008 mendapat reaksi pelbagai. Derek Elley dari majalah Variety berpendapat filem ini kekurangan fokus dan durasi 133 minit terlalu panjang untuk dihayati para penonton. Maggie Lee dari The Hollywood Reporter memuji rekaan kostum dan aksi pertarungannya yang hebat, tetapi juga berpendapat durasi filem ini terlalu panjang. 

Berdasarkan penerimaan pihak akhbar dalam industri, pihak studio Sahamongkol Film International berusaha untuk mengeluarkan versi yang lebih pendek. Tayangan seluruh Thailand yang dirancang pada Ogos 2008 telah ditunda ke Oktober oleh  kerana keadaan politik Thailand yang tidak stabil.

Keyakinan terhadap filem ini bertambah, apabila filem ini menyertai Festival Filem Venezia, di mana ia dipertontonkan dalam tayangan khas tengah malam untuk "filem di luar petandingan". Queens of Langkasuka juga adalah filem "pembukaan gala" untuk Pesta Filem Antarabangsa Bangkok 2008.

Karya-karya terbitan 
Lakon layar untuk Queens of Langasuka telah diadaptasi oleh Win Lyovarin mejadi sebuah novel bertajuk Bunga Pari (), yang telah diterbitkan pada tahun 2008.

Lihat juga 
 Sri Patani - sejarah salah satu meriam yang terdapat di dalam cerita ini.
 Kerajaan Melayu Patani

Rujukan

Pautan luar 
 
 

Filem 2008
Filem Thailand tahun 2008
Filem bahasa Thai
Filem lanun
Filem pengembaraan 2000-an
Filem fantasi